Papersnake/gushiwen huggingface dataset:
读吕舍人诗追次其韵
陆游（宋代）

士生始从学，取友实先务。
吾闻诸古人，倾盖有如故。
汉宫长生药，至取云表露。
治身当何如，而受一尘污？
遍游庐山，示万杉长老大琏
杨万里（宋代）

肩舆小斑筠，地志古青册。
初穿千长松，忽仰万绝壁。
观山不知名，披志失山色。
行行问不住，一一渐可识。
何代五老人，登峰化为石。
年龄今几春，齿牙谅无力。
天赐五玉乳，与渠供朝食。
渊明醉眠处，石上印甘迹。
逸少养鹅池，藓花渍余墨。
鹤鸣南天青，龟拜北斗白。
栖贤缘不浅，月枕借云席。
万杉与开先，弄泉碎珠壁。
病眸贪穷眺，趼趾怯周历。
同游多俊人，淡话半禅伯。
兹来殆天假，不尔岂人及。
归船载晓星，回首两相忆。
宴集
程祁（宋代）

九老当年乐有馀，于今五老更欢娱。乔松百尺倚天外，也许蒿莱入画图。
赠湖州张从事
王禹偁（宋代）

前年春牓亚龙头，词赋曾推第一流。
上直未归红药院，供吟先得白苹洲。
酒醒野寺烹山蕨，公退溪亭狎海鸥。
自是吴门折腰吏，满衣尘土为君羞。
酬杨伯洪
曹彦约（宋代）

扁舟一峡七经年，犹忆四民困备边。
已病一夫空有议，误谋元备本非贤。
公朝虑蜀天常近，之子忧时火未然。
遇合却留经济用，此行应水愧登仙。
青玉案（和刘长翁右司韵）
吴潜（宋代）

人生南北如歧路。惆怅方回断肠句。四野碧云秋日暮。苇汀芦岸，落霞残照，时有鸥来去。

一杯渺渺怀今古。万事悠悠付寒暑。青箬绿蓑便野处。有山堪采，有溪堪钓，归计聊如许。
送客 其二
释居简（宋代）

欲快青眸忍白开，故将渊默自藏雷。苕溪今日宁无昼，不见蘋吹好句来。
偈颂一百零九首
释可湘（宋代）

心不是佛，智不是道。
唯此一味，如何寻讨。
赤水得之非珍，昆岗如来非宝。
寒山子，曾了了。
微风吹幽松，近听声愈好。
湖州歌九十八首 其七十七
汪元量（宋代）

第八筵开在北亭，三宫丰燕已恩荣。
诸行百戏都呈艺，乐局伶官叫点名。
次前人卜居得邻
陈著（宋代）

买屋相依老翰林，满腔新意见新吟。
浮云仕宦四方志，明月家山千里心。
邻谊可曾分楚越，诗盟那有远何阴。
老夫亦忝桐乡籍，贺厦行须曳足音。
西江月·好个马山居士
佚名（宋代）

好个马山居士，功名富贵浮云。庵儿侧傍万杉阴。烟里时横小庵。律中林锺将半，华堂寿斝频斟。声声齐祝百千龄。坐看云仍贵盛。
笑峰兄受杖人付嘱以书来并寄诸刻
释函可（明代）

石头风雨共朝昏，万里音书度玉门。云月是同溪不别，更惊一吼海澜翻。
村居闲甚戏作
陆游（宋代）

人厌尘嚣欲学仙，上天官府更纷然。
不如啸傲东篱下，且作人间过数年。
出处
姜特立（宋代）

士贵重其身，出处各有道。
一为已私蔽，丧却千金宝。
我非真勇者，归意良草草。
逵路方多岐，几人能辨早。
古意
徐振（唐代）

扰扰都城晓又昏，六街车马五侯门。

箕山渭水空明月，可是巢由绝子孙。
即事
陆游（宋代）

归卧已如狐首丘，不妨解剑换吴牛。
扫空身外闲荣辱，阅尽樽前旧辈流。
学道漫希僧坐夏，忧时常媿士防秋。
一年历日开强半，叹息人间岁月遒。
回山行
张九钺（清代）

青山不放江出楚，北斗茫茫落洲渚。天兵破浪斩青冥，云梦潇湘罅如缕。

青冥罅里拿舟上，逼眼精灵狎空旷。舵侧樯回变怪生，若与舟争谁肯让。

雪骨崩空朽龙虎，皴皮削屑生霜雨。西风巫峡摇臂脚，东旭金焦吐门户。

石根驾涛袅相逼，漾荡冲融嵌虚碧。半占青天乌鹊巢，下沈斜日鼋鼍宅。

枯枫老杉皆十围，根盘蛇蜴叶倒垂。寺门高开大竹翳，阴风或恐来山夔。

下临公瑾散花洲，南屏远映宿雾收。棹声呕哑落空翠，凫鹥散乱凌清秋。

造物好奇不好平，幽人于此得性情。玲珑破碎那自惜，梦魂图画生其精。

采石马当犹趁客，及兹每叹飘毫发。安得冥冥万丈梯，举袖长挥失吴越。
关陇平 其四
叶方霭（清代）

帝诏臣海，汝速入坂。出彼朝那，为勇军援。犄之角之，沓之蹙之，除民之慝。

俾妇子恬适，尚嘉乃绩。
谢新恩·冉冉秋光留不住
李煜（五代）

冉冉秋光留不住，满阶红叶暮。又是过重阳，台榭登临处，朱萸又坠。
紫菊气，飘庭户，晚烟笼细雨。雝雝新雁咽寒声，愁恨年年长相似。
张修赴威胜军判官
梅尧臣（宋代）

青骊渡河水，侠气动刀环。
入幕沙尘暗，临风鼓角闲。
地形通栢谷，秋色满榆关。
谁复轻儒者，难淹笔砚间。
偈颂一百四十二首 其三十七
释广闻（宋代）

炎炎普热，纷纷下雪。百丈耳聋，黄檗吐舌。
谒金门（寿梦祥）
洪咨夔（宋代）

春正美。满眼万红千紫。收拾群香归瓮蚁。长年花信里。

深院帘香如水。双燕呢喃芳垒。唾碧轻衫人送喜。梅梢新结子。
冬祠太乙六言四首 其二
范成大（宋代）

月色胧明碧瓦，蜡烟浮动黄帘。罡骑飙轮欲下，一天飞霰纤纤。
游朝汉台
陈堂（明代）

清赏非夙期，胜游恣欢逸。为与高人俱，畅适情非一。

秋风飒然来，万木气萧瑟。乃陟越城头，扪萝攀崒嵂。

朝汉荒台高，一览众山出。白云冉冉生，群飞鸟去疾。

回望沧海东，朝宗水潏潏。尉佗恋阙心，千载如皎日。

举头见长安，惭余驽马质。十年伏枥间，俯首谁矜恤。

何当假云衢，千里同超轶。
观幻
白居易（唐代）

有起皆因灭，无暌不暂同。从欢终作戚，转苦又成空。

次第花生眼，须臾烛过风。更无寻觅处，鸟迹印空中。
饕史谣二首 其二
皇甫汸（明代）

中官玉食四方来，酸笋香螺杂豹胎。驻马一餐犹未餍，锦盘明旦候门开。
题清芬阁
周敦颐（宋代）

风雅久沦落，哇淫肆自陈。
波澜嗟已靡，汗漫□无津。
纷葩混仙蕊，谁可识清真。
先生李郑辈，□态非拟伦。
后生不识事，愈非句愈珍。
至今桐庐水，相与流清新。
蝉联十一世，奕叶扶阳春。
十年问御史，邂逅章江滨。
自惭无所有，衰叹徒欣欣。
樽酒发狂笑，微言入典坟。
稍稍窥绪馀，每每露经纶。
因知相有术，源委本清淳。
秋野独行因寄茅鍊师
陈子升（明代）

秋敞松关对泬寥，悠然散步引长谣。冠当岫色沾云叶，杖应泉声响石桥。

远树亭亭孤鹤起，荒原漠漠万蓬飘。故人独在朱明顶，白鹿新骖学子乔。
鹧鸪天 辛未长至口占
朱祖谋（清代）

忠孝何曾尽一分。年来姜被减奇温。眼中犀角非耶是，身后牛衣怨亦恩。

泡露事，水云身。枉抛心力作词人。可哀惟有人间世，不结他生未了因。
虞美人（正宫·第三）
周邦彦（宋代）

玉觞才掩朱弦悄。弹指壶天晓。回头犹认倚墙花。只向小桥南畔、便天涯。

银蟾依旧当窗满。顾影魂先断。凄风休飐半残灯。拟倩今宵归梦、到云屏。
书紫微集后
赵蕃（宋代）

诗家初祖杜少陵，涪翁再续江西灯。
陈潘徐洪不可作，阃奥晚许东莱登。
遗书散落亦已久，是编颇得十作九。
景公千驷何足云，伯夷垂名端不朽。
游金山寺用苏轼韵兼效其体
乾隆（清代）

平生不戒游览兴，西浮于洛东观海，
轻舟风利过维扬，此间初识有江在。
巾流嵽嶫如补陀，八功德水澄无波。
精蓝信宿可留憩，层楼阿阁何须多。
青雀黄龙尽收楫，笳吹笙歌送西日。
帆樯远近挂红灯，照入江天星点赤。
髯翁醉醒风雅魄，奇句孤吟深夜黑。
信耶非耶漫强明，律中要使鬼神惊。
六百年来人莫识，我偶拈庚答风物。
滥觞远忆巴岷山，土鼓云门拳石顽。
清赏凭高兴未已，烹茶更试中泠水。
有骥在野
苏洵（宋代）

有骥在野，百过不呻。
子不我良，岂无他人。
絷我于厩，乃不我驾。
遇我不终，不如在野。
秃毛于霜，寄肉于狼。
宁彼我伤，人不我顾？无子我忘。
知
村女
方回（元代）

青荷叶伞茜裙红，随母归宁省外翁。
莫笑梳装未京样，兵余犹见太平风。
卧病
文森（明代）

閒居抱病怯微寒，匣里阴符耻更看。中酒畏风眠不起，鸟啼花落又春残。
和陶杂诗十一首
苏轼（宋代）

申、韩本自圣，陋古不复稽。
巨君纵独欲，借经作岩崖。
遂令青衿纵，珠璧人人怀。
凿齿井蛙耳，信谓天可弥。
大道久分裂，破碎日愈离。
我如终不言，谁悟角与羁。
吾琴岂得已，昭氏有成亏
忆故乡
淳于震先（宋代）

蔚阳山下祖茔居，巍岭崇高画不如。
离乱不堪回首顾，春秋谁为扫坟庐。
行登新现潭
唐仲友（宋代）

薄雨轻云掩翠微，丰年何物不熙熙。
拒霜也效嫣然笑，白白红红出短篱。
怀施侍御儒遂赠 其二
祝允明（明代）

岭南古松气森森，如君此时之古心。蜀山椤梓蟠天回，如君卓荦之奇材。

文章黼黻溟海深，令言徽行贵兼金。天子策名作进士，选众举为侍御史。

巡行塞徼安远人，谏诤朝廷厉风纪。馀力千诗百赋成，四散江山被绣绮。

丈夫行道志大申，勋名禄位极此始。
水调歌头 午日和其年
曹贞吉（清代）

何处斸蒲去，俯首饮醇醪。长安十度重午，令节又相遭。

不是今朝弧矢，不是今朝鱼腹，歌哭总无聊。云气挟雷鼓，疑听广陵涛。

忆当日，观竞渡，趁江潮。天风正怒，彷佛角黍饲馋蛟。

憔悴故园心眼，潦倒女儿景物，未足寄吾豪。和汝惊人句，土缶与云璈。
与道俗□人出莱城东南九里登云峰山论经书诗
郑道昭（南北朝）

靖觉镜□津。浮生厌人职。辟志访□游。云峻期登涉。

拂衣出州□。缓步入烟域。苔替□径□。巃𡽨星路逼。

霞□□□友。凤驾缘虚赩。披衿接九贤。合盖高顶极。

峥嵘非一□。林峦迭峻巇。双阙承汉开。绝巘虹萦敕。

涧岨禽迹迷。窦狭鸟过亟。层穴通月□。飞岫陵地忆。

回首盻京关。连州□莱即。还济河渐□。□来尘玉食。

藏名隐仙丘。希言养神直。依微姑射踪。□□朱台日。

尔时春岭明。松沙若点殖。攀石坐危□。□□栖倾侧。

谈对洙㠇宾。清赏妙无色。图外表三玄。经中精十力。

道音动齐泉。义风光韶棘。此会当百龄。斯观宁心识。

目海浅毛流。□崖瞥鸿翼。相翔足终身。谁辩瑶与□。

万象自云云。焉用挂情忆。槃桓竟何为。云峰聊可息。
店家谈罢马报中春闱有感
饶与龄（明代）

先人乙未登天路，今逢花甲又周天。日月征轮惊世接，凤麟呈周必开先。

头点朱衣文入彀，金泥信使箭离弦。老妪自笑桃夭候，西抺更涂亦抗颜。
赵使君淮春楼落成二首 其二
陈造（宋代）

步帐高牙置下方，华筵云影入风裳。西山爽气珠帘外，北海芳樽锦瑟傍。

宾主前闻无胜事，簪钿明日剩馀香。一天和气谁拘检，付与邦人作醉乡。
满江红 其四 中秋寄远
辛弃疾（宋代）

快上西楼，怕天放、浮云遮月。但唤取、玉纤横笛，一声吹裂。

谁做冰壶浮世界，最怜玉斧修时节。问常娥、孤冷有愁无，应华发。

云液满，琼杯滑。长袖起，清歌咽。叹十常八九，欲磨还缺。

若得长圆如此夜，人情未必看承别。把从前、离恨总成欢，归时说。
城山国清塘
余谦一（宋代）

湖光山色酒杯中，此会那知一笑同。
风暖空岩落松子，雨晴新涨没凫翁。
隔林村落微茫见，一径禅房曲折通。
老艾当年题品处，斜阳无语想高风。
日映苍松图
黄居石（明代）

谁写虬松迥出尘，朝阳晴映晓云新。千寻干耸三冬色，半亩阴凝一洞春。

阆苑风高侵鹤梦，蓝田霜冷老龙鳞。旁依玉树茏葱美，异日荣封莫问秦。
入少密溪
沈佺期（唐代）

云峰苔壁绕溪斜，江路香风夹岸花。树密不言通鸟道，

鸡鸣始觉有人家。人家更在深岩口，涧水周流宅前后。

游鱼瞥瞥双钓童，伐木丁丁一樵叟。自言避喧非避秦，

薜衣耕凿帝尧人。相留且待鸡黍熟，夕卧深山萝月春。
微雨催春飞红片片四首 其四
郭之奇（明代）

爱花犹欲死，花落复何如。物色虽从减，春光那可虚。

阑珊歌舞外，凄断啸吟馀。尽日关情绪，每同妖艳初。
题雷贞一年兄便面渔翁画图
王以悟（明代）

去兮不能留，未□恶乎强。一叶扁舟天地厂。春风煽，波涛广，□纶运之掌。
榕树楼晚眺
李秉礼（清代）

高阁登临快晚晴，好风吹送葛衣轻。
云中古寺疏钟动，树里斜阳远岫明。
被岸软沙眠乳犊，蘸波垂柳啭流莺。
归途缓踏溪桥月，何处渔舟短笛横。
携具邀诸子重过东村别业六首
马之骏（明代）

曲折谙来路，沉吟缓去心。
燕巢空社后，蚓鼓列墙阴。
细作桑麻语，分行枣栗林。
衣裘寒事动，声已切邻砧。¤
證道歌 其一一○
释印肃（宋代）

两铦金镮鸣历历，大似檐头雨滴滴。试问参方什么声，迷心未达菩提力。
斑竹帘
朱氏（明代）

湘妃贞节泪犹存，一幅垂来正掩门。恨捲春归穿燕剪，愁看月到透花魂。

日长阶草临青色，风动池波映绿痕。玳瑁梁间宁守信，酒旗休与挂烟村。
江阴有桃源图方圆尺许宫室人物如针粟可数相
陆文圭（元代）

人说桃源是隐民，神仙纪景即非真。
如何谷口渔舟路，不许人间再问津。
司马温公挽诗五首
孔武仲（宋代）

赐告恩稠叠，闻丧上震惊。
秋原无喜色，夜雨有悲声。
世路嗟存没，公心达死生。
蓬山预雠校，新见史书成。
噫唏吁行送吴生二首 其二
何吾驺（明代）

噫唏吁，送君行，别万里。殷勤拂拭待旆常，投彼中野嗟匪兕。

前因弹指落如花，后梦十年筮倾否。从来患难七尺身，肯复区区问忧喜。
惜余欢（茶词）
黄庭坚（宋代）

四时美景，正年少赏心，频启东阁。芳酒载盈车，喜朋侣簪合。杯觞交飞劝酬献，正酣饮、醉主公陈榻。坐来争奈，玉山未颓，兴寻巫峡。

歌阑旋烧绛蜡。况漏转铜壶，烟断香鸭。犹整醉中花，借纤手重插。相将扶上、金鞍騕褭，碾春焙、愿少延欢洽。未须归去，重寻艳歌，更留时霎。
享太庙乐章。保大舞
郭子仪（唐代）

於穆文考，圣神昭彰。箫勺群慝，含光远方。

万物茂遂，九夷宾王。愔愔云韶，德音不忘。
老恨
孟郊（唐代）

无子抄文字，老吟多飘零。有时吐向床，枕席不解听。

斗蚁甚微细，病闻亦清泠。小大不自识，自然天性灵。
送用常至东门用常未出饮于道馆
张泰（明代）

朝回东路踏初阳，下马灵宫日满廊。云夜破愁深竹色，凉飔吹面落枫香。

临行柱史车何后，屡舞山童曲未央。坐失佳期得幽赏，还胜饯罢立沧茫。
古意
马庸德（清代）

所亲在四方，飘萍无定处。非不数寄书，游子渺难遇。

岁晚多疾风，黄叶落枯树。望远无人归，乌鹊故相误。
方在许昌幕内弟滁州谢判官有书邀余诗送近闻欧阳永叔移守此郡为我寄声也
梅尧臣（宋代）

从事滁阳去，寄音苦求诗。吾诗固少爱，唯尔太守知。

不敢辄所拒，勉勉作此辞。山城本寂寞，物色同淮夷。

淮俗旧轻僄，未识远博宜。无将麟在郊，便欲等文狸。

尔去事太守，当矫庸庸为。伊人道义富，尝立天子墀。

我辈在蚁垤，难谓太华卑。又若游蹄涔，安见沧海涯。

况于尔实亲，告尔尔勿疑。
奉和浚池初成清晨临泛诗
庾信（南北朝）

千金高堰合。
百顷浚源开。
翻逢积翠浪。
更识昆明灰。
猿啸风还急。
鸡鸣潮即来。
时看青雀舫。
遥逐桂舟回。
怀阿嫂二首 其一
费墨娟（清代）

自从分手系相思，一别何堪会面迟！忆否去年风雪夜，围炉剪烛共谈诗？
送致政蒋用璋知县还吴
朱诚泳（明代）

长安陌上花正飞，苏台游客初辞归。一年南北慕丰采，相见那忍仍相违。

关陕适逢天久旱，山川草木无精辉。灞陵行馆尽萧索，满道流移恒苦饥。

秦人半死委沟壑，肝脑涂地豺狼肥。送君此日空惆怅，离筵把酒风吹衣。

嗟君夙昔多抱负，眼见颠连忍含哺。济时长策满胸中，袖手胡为乎中路。

江南景物吴门偏，风月常随诗酒船。纶巾野服任萧散，飘飘俨若瀛洲仙。

忆君年少曾登第，百里花封民感惠。官轻便觉折腰难，墨绶铜章遽捐弃。

流光庆泽钟贤郎，广寒丹桂飘天香。十载灯窗富文学，飞黄指日当腾骧。

愿言行义以达道，登庸慎莫仍韬光。
以谢玄晖鼓吹曲分题赋诗送萧伯龄赴春官 其三 逶迤带绿水
梁兰（明代）

禁渠通窈窕，绿水带逶迤。烟度凝光净，风回生浪迟。

绣衣绚暖翠，朱绂照涟漪。菱花开晓镜，杨柳曳春丝。

共言曲江上，彷佛金明池。
别田延年王潜江
刘摰（宋代）

才非王粲入荆州，淹簿三年已倦游。疏世自甘时不与，论交有得子相求。

学知所乐轻文绣，言至无瑕绝悔尤。大舜箫韶方九奏，伫看灵凤出丹丘。
题杜拾遗像
谢应芳（元代）

国破家何在，穷途更莫年。
七歌同谷里，再拜杜鹃前。
胡羯长安满，骑驴短褐穿。
画图憔悴色，犹足见忧天。
秋怀十首
陈师道（宋代）

翩翩王公孙，馆我翠微院。
粥饭随锺鱼，朝昏度黄卷。
中年妻子累，往世西方愿。
独无诗书力，尼父安得怨。
将至东昌寄寇太守未庵兼柬包蒙泉节推
王慎中（明代）

旅客羁伤凭寓目，东济荣河渐衍沃。礼乐犹存鲁国风，鱼畋本负齐氓俗。

专城太守旧怀思，佐理包何新相知。遥怜比璧光辉地，正是双刀宰割时。

故人相别经五春，临当再见反伤神。预恐风波易暌阕，况陈委曲重酸辛。

以兹盈盈数里间，将前还却转愁人。寄语风流贤五马，行春暂辍一娱宾。
贺新郎
佚名（宋代）

帝遣司花女。炯琼琚瑶佩，新来满空飞舞。飞到水晶宫阙处，还被六丁迎住。唤月娣、天孙说与。道是云溪新洞府，粲玉虹、拥出神仙宇。齐星汉，切云雾。
朝来细把虹梁举。命日兄、催上金鸦，高高腾翥。云母卷帘三万数，不碍风斤月斧。真个是、去天尺五。恰则紫皇香案近，那砖花、院柳宜年少。双鬓绿，朝天去。
陪唐陆二秀才游天禧寺分韵得池字
谢晋（明代）

同是殊乡客，因閒偶暂期。相携游帝里，幸得到天禧。

境胜尘寰隔，禅幽静者宜。御香曾降日，鸾辂每游时。

讲后僧归院，斋馀鸟下墀。珠林花绰约，杏阁燕参池。

探古巡廊久，行吟出寺迟。登临独惆怅，后会杳难知。
过莺斗湖三首
杨万里（宋代）

春来已自两旬余，欲借春看未见渠。
烟树隔湖三十里，寒梢依旧向人疏。
春日
韩淲（宋代）

院落无人到，游丝自短长。细风添霁色，斜日转流光。

柳入莺边嫩，花飞燕外香。一杯春昼永，试与问年芳。
梅花二首
林逋（宋代）

孤根何事在柴荆，村色仍将腊候并。
横隔片烟争向静，半粘残雪不胜清。
等闲题咏谁为愧，子细相看似有情。
搔着寿阳千载后，可堪青草杂芳英。
望江南 忆婉芬嫂
陆瑛（清代）

寒成阵，风露逼帘旌。今夜阑干人独倚，去年小阁记同登。

往事不胜情。
香潭八首
许月卿（宋代）

斗酒从来诗百篇，世间庄语便哗然。
蕙兰得志应无日，稊稗逢时却有年。
何必怨尤难舍我，欲教平治直须天。
生来不被蛾眉误，人谤人间无丽娟。
过零丁洋怀宋文丞相
何巩道（明代）

漠漠寒烟返照时，文山当日此题诗。艰难早识谁无死，凭吊惟题我独悲。

欲写遗篇投逝水，难寻游迹荐江蓠。亦曾惶恐滩头宿，一种风涛两处吹。
湖山十景·平湖秋月
王洧（宋代）

万顷寒光一席铺，冰轮行处片云无。
鹫峰遥度西风冷，桂子纷纷点玉壶。
立夏日南风大作二首
项安世（宋代）

满城杨柳绿依依，背著春风自在飞。
却是杨花有才思，一时收拾伴春归。
同西涧藏公重过野寺茗饮 其二
李锴（清代）

道侣时相见，山翁许共过。茗柯能悟入，芥子有包罗。

影覆慈云暖，香生忍草多。辩才今钝拙，无事怯维摩。
雨作
赵蕃（宋代）

晚泊鱼虾聚，蚤行葭苇丛。
纷纷腥落日，袅袅乱长空。
风既滞游子，雨仍愁社公。
真成才欲尽，有句不能工。
北征杂咏三首 其一
张时彻（明代）

客寝不能寐，旧虑杂新思。申旦鸡初鸣，呼童理裳衣。

初日照疏鸡，仓皇临路歧。风尘塞四野，车马若云驰。

去者未云息，来者复如斯。鼎鼎百年内，形神空尔疲。

顾彼蓬蒿士，旦暮偃荆扉。蒸藜以为食，编麻以为衣。

不知有朝市，岂复辨雄雌。芳饵非所羡，网罗安得施。
南郊庆成口号二十首
周密（宋代）

子云无分从甘泉，留滞犹胜叙史迁。瑞应可书郊祀志，熙功宜被奉常弦。
拟古 其七
张九成（宋代）

萧骚老蚕妇，窈窕深闺女。闺女曳罗裳，老妇勤机杼。

夜深灯火曳，那复凄寒雨。辛勤贡王宫，弃掷乃如许。

一缕不著身，含愁谁敢语。
黄莺儿 画苹果花
吴绡（清代）

别样不胜娇。软丝丝、缀碧条。海棠姿态些儿较。嫩红酥欲消。

淡胭脂带潮。香生玉魇轻含笑。最难描。风情无限，半晌却停毫。
重九后三日后圃黄华盛开坐客有论近世菊品日
魏了翁（宋代）

南阳有佳人，被服长修姱。
黄中粲有章，秀外青无华。
圾饮晋柴桑，夕餐楚长沙。
惟与高人处，耻作流俗夸。
玄都有俗士，品格固尔差。
遗之以潘沐，强欲相涂搽。
南阳笑谢遣，於此我何加。
游女荡春风，渔人眩红霞。
尔比予於是，岂欲本疵瑕。
卿自用卿法，吾亦爱吾家。
寄声谢程子，为我删此花。
宫词 其三十二
花蕊夫人徐氏（唐代）

七宝阑干白玉除，新开凉殿幸金舆。一沟泛碧流春水，四面琼钩搭绮疏。
感皇恩（学士生日）
李弥逊（宋代）

花院小回廊，庭蓂成行。水面红妆翠绡帐。蓬莱云近，风露一番清旷。星郎来碧落，长庚象。

素志未酬，丹心益壮。且醉真珠小槽酿。不须皓齿，拍手狂歌清唱。一尊为寿庆，羲皇上。
仙娥玩月图为野云陈氏题
张翥（元代）

仙娥微步下高寒，独立长松月满山。妆影透明金背镜，佩声飞动玉连环。

洗空碧海银蟾冷，舞罢瑶阶白凤閒。不是丹青寄颜色，行云无梦到人间。
闻莺
刘敞（宋代）

阴阴老树连村路，羃羃轻烟过雨天。长爱禽声能永日，似于莺友欲忘年。

朱缨紫椹看齐熟，深巷荒城得屡迁。朗咏谢公池上作，勿惊春物变熏弦。
叶少保挽词六首
韩元吉（宋代）

忆罢仪曹试，登门语更亲。
故怀如昨日，一醉赏余春。
佳句锋沾墨，遗编竟掩尘。
烟云变朝暮，感慨独伤神。
游春引三首 其一
张碧（唐代）

句芒爱弄春风权，开萌发翠无党偏。句芒小女精神巧，机罗杼绮满平川。
夏日晚发夏津至清平公署阻雨赋五言长排十八韵
饶相（明代）

南迈清平道，长途畏日炎。青衾方敛箧，红影已穿帘。

命仆催供方，呼童早束襜。登舆驰古道，捲幔见残蟾。

清景环苍翠，宜人屡顾瞻。须臾云气布，渐觉太阳潜。

策马穿杨去，鸣鸠作雨占。泼墨中天满，流膏四野沾。

飞来盈漠漠，洒后更纤纤。品汇皆生色，炎威已解严。

弛詹憩行署，倚槛独掀髯。无客供清话，横毡且黑甜。

片时成梦寐，一枕觉安恬。队队云犹作，霏霏雨未厌。

空濛迷近甸，点滴落前檐。仆马交愁湿，旌旄暂此淹。

有年方慰望，竟日更无嫌。雨后偏多兴，题诗走笔尖。
跋徐恭仲省干近诗三首 其三
杨万里（宋代）

传派传宗我替羞，作家各自一风流。黄陈篱下休安脚，陶谢行前更出头。
归国谣·何处笛
冯延巳（五代）

何处笛？深夜梦回情脉脉，竹风檐雨寒窗隔。
离人几岁无消息，今头白，不眠特地重相忆。
春艳艳，江上晚山三四点，柳丝如剪花如染。
香闺寂寂门半掩，愁眉敛，泪珠滴破胭脂脸。
江水碧，江上何人吹玉笛，扁舟远送潇湘客。
芦花千里霜月白，伤行色，来朝便是关山隔。
旗山梅赠古起之
黎贞（明代）

罗浮秀气钟南粤，势接旗山夐清绝。旗山有梅不记年，百卉丛中独英杰。

盘根错节迷蒿林，绿衣翠羽时歌吟。天生奇物不易得，一旦披云出荆棘。

诗人珍爱比黄金，置汝高轩若佳客。旗山梅花花中魁，雪风吹动参差开。

皎如玉露出仙掌，香侔姑射薰琼台。窃比名贤励清节，独向岁寒保贞洁。

乐广冰清人雪中，四皓庞眉隐岩穴。旗山梅花花中仙，铁干挺挺横窗前。

精神脱殊俗，骨格犹天然。乃知此种别自罗浮出，庾岭犀浦安敢同争先。

诗人既爱梅，梅花总英特。他年云路忆梅花，应契冰霜共清白。
辛丑九月十二与芳洲留宿雅山堂岁且周矣芳洲再往赋古诗十二韵奉寄壬寅九月十一日也
徐瑞（宋代）

山林或尘土，城郭无市哗。境胜固繇人，况是诗书家。

小斋贮虚明，景物亦可嘉。怪石卧屃赑，修藤绾龙蛇。

清泉纤纤草，小树疏疏花。主人古衣冠，宴坐胜纷华。

群从俨连璧，学子铿冲牙。喜我味稍同，下榻煮秋茶。

道充韵更长，身退心自遐。岂惟擅清致，当在勒与差。

别来入梦频，急景令人嗟。寄诗写幽怀，勿与世俗誇。
穿珠节
刘光祖（宋代）

往日房陵怜逐客，物情不觉在天涯。
十年来作六州长，四海共天双鬓华。
封内半为故敌践，路傍时问野人家。
京山初入京西道，晚景轻风旆脚斜。
题云海遥瞻卷为郭使君
林大春（明代）

千里分符来岭峤，百年亲舍接衡庐。停车野望秋云外，露冕郊行春雨馀。

仙药空中盘舞鹤，雄文海上避飞鱼。悬知梦入桃源路，为愿人间莲社居。
古意十二首 其九
于慎行（明代）

驱车东城道，言陟崇山阿。茫茫顾四野，万木更条柯。

薄云出岩岫，绿水生微波。四时更代谢，寒暑递相过。

日月化颜容，华发亦已多。修名苦不早，秉烛嗟蹉跎。

览镜念平生，浩叹将如何。
梅岩
马廷鸾（宋代）

卓哉青壁插晴空，古貌棱棱列士风。
人物山川相与重，是间知有植鳍翁。
雨宿姚村二首 其二
边贡（明代）

野径来人绝，村居夜寂寥。牖灯方闪闪，庭雨更潇潇。

墓土空亲筑，精魂不可招。百年孤子恨，天地与同销。
登汉高庙闲眺
韦庄（唐代）

独寻仙境上高原，云雨深藏古帝坛。天畔晚峰青簇簇，

槛前春树碧团团。参差郭外楼台小，断续风中鼓角残。

一带远光何处水，钓舟闲系夕阳滩。
题傅德藻月湖小舟集
萧立之（宋代）

龙骧百斛与湖宜，舟小何堪月四围。认取坳堂置杯意，漆园此语是诗机。
句
滕元发（宋代）

寒日边声断，春风塞草长。
传闻汉都护，归奉万年觞。
陈颐刚注孙子许拾遗赠诗用韵寄之
陈傅良（宋代）

千帆过尽独舟沈，玩世齁齁踵息深。
何自著书今白发，不禁恋阙此丹心。
诗来沧海珠盈把，人在掖垣梧十寻。
应为一编三致意，细论小雅到交侵。
送王省副宝臣北使
梅尧臣（宋代）

紫服黄金带，银鞍翠锦鞯。
犯寒辞汉省，持礼入胡天。
左衽通华语，名王接右贤。
旧山回可记，碣石与燕服。
赵云崧同年移寓裘家街即海昌陈文勤公邸第也三年前予曾寓此赋赠
诸重光（清代）

闲坊老屋记平泉，占断城南尺五天。卜宅难于田二顷，徙家竟似岁三迁。

何妨渴示马卿病，莫笑贫无赵壹钱。载酒门生来问字，可容丝竹列彭宣。
余锦衣奉命鹤鸣山建
胡直（明代）

金书万里护丰隆，绛节三山职事雄。方岳已承虞舜典，仙源遥问广成风。

鹤鸣云际占灵境，龙御天齐坐法宫。击壤别看歌万寿，应知夷夏尽呼嵩。
燕归梁·风莲
蒋捷（宋代）

我梦唐宫春昼迟。正舞到、曳裾时。翠云队仗绛霞衣。慢腾腾、手双垂。
忽然急鼓催将起，似彩凤、乱惊飞。梦回不见万琼妃。见荷花、被风吹。
次韵谅上人南轩避暑
释德洪（宋代）

人间酷暑推不去，爱此南轩一榻空。眼倦抛书成午睡，梦悠谁榻羡王公。

岂知尘土随肥马，但觉熏风掠坏桐。起步西园閒倚杖，石榴花出数枝红。
投上中书右丞相脱脱
张昱（元代）

履舄从容自九重，相王忠孝更谁同？千年带砺犹初誓，万国臣谁尽下风。

星贯紫垣朝佩剑，月临黄道夜传弓。汉家若论安刘策，四皓难书第一功。
送苏郎中绾出佐荆州
孙逖（唐代）

神仙久留滞，清切伫飞翻。忽佐南方牧，何时西掖垣。

高车自兰省，便道出荆门。不见河梁别，空销郢路魂。
登祝融峰用择之韵
朱熹（宋代）

今年缘底事，浪走太无端。直以心期远，非贪眼界宽。

云山于此尽，风袂不胜寒。孤鸟知人意，茫茫去不还。
别朱冷官
宋伯仁（宋代）

客中奔走易蹉跎，学馆痴留月又过。
橙蟹醉斟知已重，莼鲈乡话忆人多。
吴陵今夜三更多，霅水明朝一棹歌，
船在白苹亭下过，有无传语晒渔蓑。
字耕
顾逢（宋代）

此田无水旱，只在砚池中。
善作诸家体，能成八法功。
墨痕生夏雨，笔颍熟秋风。
蓑笠辛勤者，常忧岁不丰。
茶烟
纪炅（清代）

碾就龙团谷雨前，乳香云脚逗轻烟。煎茶原有真三昧，品水常思第一泉。

只可焚香供客坐，不妨对酒向琴边。傥逢阳羡人争问，茗具新窑略已全。
次曾谹父韵二首 其一
王洋（宋代）

白玉堂中昼漏迟，小姑新学竹枝词。中郎笔力高千丈，不称诗情不作诗。
温泉
易士达（宋代）

当日温泉浴太真，岂知绣袜解尘生。
更于洗滑凝脂处，尚忆胡儿在锦绷。
西出居庸关
陈璋（清代）

西出雄关路屈盘，风云重接旧征鞍。山如屏合窥天小，水作虹流入耳寒。

万里女墙连雁塞，百年兵甲洗桑乾。太平气象无中外，镇朔台高立马看。
诗偈 其一八一
庞蕴（唐代）

惭愧一双耳，常思解脱声。若论俗语话，实是不能听。

闻财耳不纳，闻色心不生。不受有无语，何虑不惺惺。
数峰亭记
戴名世（清代）

余性好山水，而吾桐山水奇秀，甲于他县。吾卜居于南山，距县治二十余里，前后左右皆平岗，逶迤回合，层叠无穷，而独无大山；水则仅陂堰池塘而已，亦无大流。至于远山之环绕者，或在十里外，或在二三十里外，浮岚飞翠，叠立云表。吾尝以为看远山更佳，则此地虽无大山，而亦未尝不可乐也。

出大门，循墙而东，有平岗，尽处土隆然而高。盖屋面西南，而此地面西北，于是西北诸峰，尽效于襟袖之间。其上有古松数十株，皆如虬龙，他杂树亦颇多有。且有隙地稍低，余欲凿池蓄鱼种莲，植垂柳数十株于池畔。池之东北，仍有隙地，可以种竹千个。松之下筑—亭，而远山如屏，列于其前，于是名亭曰“数峰”，盖此亭原为西北数峰而筑也。计凿池构亭种竹之费，不下数十金，而余力不能也，姑预名之，以待诸异日。
十月初三四雪
释居简（宋代）

霰集三秋后，花飞十月初。更添两度白，并作一年书。

稻疃齐生耳，麰田烂弗锄。寒敲君子竹，压折怕林疏。
罗浮红鸟 其八
释今无（明代）

金盘捣碎凤仙花，夺得佳人指甲霞。飞上班枝枝上宿，轻烟微月罩银纱。
种橘
卢祖皋（宋代）

小擘枝头满袖香，累累秋实正宜霜。
每来长是移时去，为尔风流似故乡。
奉同尤延之提举庐山杂咏十四篇 其十一 陶公醉石归去来馆
朱熹（宋代）

予生千载后，尚友千载前。每寻高士传，独叹渊明贤。

及此逢醉石，谓言公所眠。况复岩壑古，缥缈藏风烟。

仰看乔木阴，俯听横飞泉。景物自清绝，优游可忘年。

结庐倚苍峭，举觞酹潺湲。临风一长啸，乱以归来篇。
减字木兰花
陈师道（宋代）

清愁叠积。更莫迟留春酒逼。吹面和风。梅信新来一线通。
危楼晓望。雪满群山开画障。目断瑶川。同凭阑干意几般。
聚仙台与诸子坐月
李孙宸（明代）

仙是何年聚，荒台旧有铭。罡风璚佩响，彩雾羽衣明。

呼吸通群帝，迢遥隔五城。坐来江月上，骊颔万珠莹。
留别龙城山主怀义 其三
邹浩（宋代）

好事如师岂易逢，不辞趼足访行踪。挥残麈尾知难再，目断碧莲峰外峰。
西岩杂咏 其十九 茗园
佘翔（明代）

艺得芳园茗，采将谷雨时。樵青扫竹煮，一碗一篇诗。
叔向贺贫
佚名（先秦）

叔向见韩宣子，宣子忧贫，叔向贺之。宣子曰：“吾有卿之名而无其实，无以从二三子，吾是以忧，子贺我，何故？”

对曰：“昔栾武子无一卒之田，其宫不备其宗器，宣其德行，顺其宪则，使越于诸侯。诸侯亲之，戎狄怀之，以正晋国。行刑不疚，以免于难。及桓子，骄泰奢侈，贪欲无艺，略则行志，假货居贿，宜及于难，而赖武之德以没其身。及怀子，改桓之行，而修武之德，可以免于难，而离桓之罪，以亡于楚。夫郤昭子，其富半公室，其家半三军，恃其富宠，以泰于国。其身尸于朝，其宗灭于绛。不然，夫八郤，五大夫，三卿，其宠大矣，一朝而灭，莫之哀也，唯无德也。今吾子有栾武子之贫，吾以为能其德矣，是以贺。若不忧德之不建，而患货之不足，将吊不暇，何贺之有？”

宣子拜，稽首焉，曰：“起也将亡，赖子存之，非起也敢专承之，其自桓叔以下，嘉吾子之赐。”
送友人游梅湖
李白（唐代）

送君游梅湖，应见梅花发。
有使寄我来，无令红芳歇。
暂行新林浦，定醉金陵月。
莫惜一雁书，音尘坐胡越。
太鸿徵君别买小舟以诗见示戏答
吴可驯（清代）

扁舟稳坐瘦维摩，摇膝孤吟意若何。自比襄阳泛书画，真堪笠泽狎烟波。

片帆缓渡山容出，一榻凉收水气多。还有柁楼云鬓在，卧听子夜发吴歌。
寿周枢密四首
曾丰（宋代）

四时秋为阴，凛凛兵气冲。
公始禀此生，今坐制百戎。
虽握生杀柄，以不杀为功。
长尔塞草青，自然脸霞红。
车驾出猎和丁学士
宋祁（宋代）

九扈聊清野，三驱比出畋。
紫云华盖上，玉斗帝车前。
藻卫罗长华，星枪落晚廛。
旗开龙对舞，骖合雁相联。
鱼贯围中队，风毛仗里天。
寒熊批怒掌，饥鹘下苍拳。
困兽开仁纲，良禽献庙鲜。
赐庖飞骑促，劳饮釂烽传。
历览黄图迥，裴回翠帽旋。
迩臣将盛美，吉日继王篇。
池上
四锡（宋代）

沟堰新分野水来，池边日夕自徘徊。
余花飞尽空芳树，落絮繁徘满绿苔。
辇下归心春馆殿，天边凝睇晚楼台。
郡斋欲立题诗石，御史丞郎各有才。
甲子春晴久三月晦得频雨喜而为二绝句
郑刚中（宋代）

春晚郁蒸如溽暑，朝来萧飒似清秋。
千山雨后阴云凝，三日楼前野水流。
思归引
石崇（魏晋）

思归引。归河阳。假余翼鸿鹤高飞翔。经芒阜。济河梁。望我旧馆心悦康。

清渠激。鱼彷徨。雁惊溯波群相将。终日周览乐无方。

登云阁。列姬姜。拊丝竹。叩宫商。宴华池。酌玉觞。
十月旦日过云林
韩淲（宋代）

云林起清霜，山寒红日吹。城郭催租日，田家穫稻时。

仲尼虽少贱，李广漫多奇。好事能相觅，茅檐曝晴曦。
立秋日得平远韩齐年元勋手书并诗见怀依韵奉答
胡霙（明代）

秋风万里雁来过，回首燕云感慨多。天色苍然窥泰岱，浪声东矣诉黄河。

与君剪烛连宵话，况我征尘八月歌。如此家山如此路，烽烟西北怅如何。
谢君贶宣徽用少微今已应星文
邵雍（宋代）

一字诗中义未分，少微今已应星文。闲人早是无凭据，更与闲人开后门。
红岩感怀四首
白玉蟾（宋代）

猿啼兮鸟哀，风飕飕兮雪皑皑。
雪霁兮云收，思我故人兮伤怀。
古径兮苍苔。
湖湄閒适二首
孙锐（宋代）

荻花塘外老渔家，夜夜湖边倚钓槎。
打起秋风鱼数尾，调羹尽可荐胡麻。
四月七日出城西见河中资政侍郎遇中叔联骑入池南门行东北隅以归各赋一首
彭汝砺（宋代）

一过西城首一回，经年欲往限尘埃。蔷薇露湿春犹在，杨柳烟尘晓未开。

雨后波光浮渤澥，云中山色隐蓬莱。与君驰马竞东北，也道曾来池上来。
题扇赠智亨郑隐君
程敏政（明代）

红杏飘香过水村，路人争识郑公孙。年来抱病无虚日，请药翻嫌数叩门。
千金村
周南（宋代）

种豆燃萁地力劳，更将菜甲压豨膏。豪家粔籹消多少，切莫煎熬到老饕。
莺梭
金朝觐（清代）

三月花如绣，制锦须金梭。柳丝织未了，又添雨丝多。
题控粤亭 其一
韩雍（明代）

高亭徙倚望西东，两镇平分一水通。诸将雄兵分节制，百蛮残水任牢笼。

阳回阴谷穷厓内，人在光天化日中。翘首何堪倍惆怅，思乡怀国此心同。
游罗浮宝积寺 其一
陈元晋（宋代）

晴峰膏秋容，远骑驻春脚。长风载之游，清月此旅酌。

眼高天围小，语暖云气薄。神仙邂逅亲，导客以笙鹤。
藤丝枕
许炯（明代）

紫府苍藤枕，游丝日几回。弯弯形似月，隐隐声如雷。

尘世方炊黍，浮名空梦槐。朝天时有暇，夜夜到蓬莱。
送郭司马赴伊吾郡请示李明府（郭子是赵节度同好）
岑参（唐代）

安西美少年，脱剑卸弓弦。不倚将军势，皆称司马贤。

秋山城北面，古治郡东边。江上舟中月，遥思李郭仙。
原仲致中寄梅雪二诗再次前韵
刘子翚（宋代）

饮了意行忘远近，翛翛老眼入疏梅。
愁边赏味平生剧，乱后横疏几度开。
胜韵撩诗频呫嗫，冷香薰梦破咍台。
莫将花客轻题品，自有渠侬十倍才。
游青莲□值巨川彦广二上人出
李俊民（金朝）

寂寂荒庭落叶堆，与谁重上远公台。青山不解留人住，立尽秋风曦未来。
送石深之归沃洲
谢耘（宋代）

嬾踏红尘地，结庐岩壑间。
酒催清夜别，身伴白云还。
贺老湖边月，支公屋外山。
沃洲吟不尽，天与老翁闲。
偈颂六十五首
释普济（宋代）

白鹤五通贤圣，瞥喜瞥嗔无定。
闻名不如见面，见面依然错认。
从来与渠水米无交，年年今日，
钵盂安柄。因甚如此，
鸡不吃谷，肫里有病。
过许村
方回（元代）

长安才上堰，风物似微饶。
野老能相认，轻船不待招。
炊菱开甑热，秤鲫满篮跳。
偶前樽中物，何为靳一浇。
孟尝
司马光（宋代）

冠盖盈门意气豪，海鱼兼雨未充庖。归来散尽三千客，方悟时人市道交。
盆中芰
韩日缵（明代）

盆中何所有，有荷复有芰。浮荇乱微波，众卉杂不治。

托根幸相随，那可便弃置。曾缉楚臣衣，亦闻屈子嗜。

翠盖擎朝晖，纤柯亦相次。把酒临前除，逌然小有致。

美人隔云端，采采欲谁遗。
上古之什补亡训传十三章。苏方一章
顾况（唐代）

（苏方，讽商胡舶舟运苏方，岁发扶南林邑，至齐国立尽）

苏方之赤，在胡之舶，其利乃博。我土旷兮，我居阗兮，

我衣不白兮。朱紫烂兮，传瑞晔兮。相唐虞之维百兮。
辞父受二聘
谢五娘（明代）

卓荦黎生先有聘，风流钟子后相亲。桃花已入刘郎手，不许渔人再问津。
次韵明仲畦字韵诗
刘子翚（宋代）

祝融散仙在西溪，此老平生无町畦。
一日不见十日恨，绿稻渺渺吞幽思。
细红时浇垒块胸，跣行笑逆泠然风。
意消万事如燎发，小醉扶头须半月。
叩梧林谷为呼号，隐几乾坤有超越。
自怜顽钝不可鞭，挽之欲置名流边。
长言为我澡袢暑，洒目万线琮琤悬。
菩萨蛮　 其一 回文
丁澎（清代）

锦鸳文印檀霞枕。枕霞檀印文鸳锦。蛾黛蹙愁多。多愁蹙黛蛾。

院深喧语燕。燕语喧深院。长若杜兰香。香兰杜若长。
菩萨蛮 张饶县以一枝梅来，和韵
韩淲（宋代）

的皪南枝横县宇。空山无此新花吐。手种几多梅。迎霜今已开。

簪屏聊隐几。诗与君应喜。更报晏斋翁。相将索笑同。
春心 其二
曾习经（清代）

片片清霜叶叶云，梨花嫌冷絮嫌温。何人策马来相过，双燕归时尽掩门。
和刘后村梅花百咏
方蒙仲（宋代）

莫恃千芳胜一莸，兰渐芝滫便休休。
年来萧艾吁堪怕，剩拾天香置宝篝。
透碧霄
朱叔大（宋代）

初疑石壁无行路，已转方知透碧霄。
茶鼎快烹泉窦月，酒杯低吸海门潮。
乾坤浩荡乡心远，岁月苍忙客鬓凋。
欲约洪崖同一笑，满山竹□自萧萧。
和葺芷笋诗
郑清之（宋代）

我贫每笑齐之斶，晚食虽甘未忘肉。
梅肥尚余风折绿，溟涬餐忘命骚仆。
藩篱剟彼羝角触，送似玉堂如楚束。
恶诗聊赋徐凝瀑，妙句飞来漱鸣玉。
曾无导吏随贾餗，坐遣跛奚委葵菽。
茁芽勤视缘坡竹，期饫伯仁空洞腹。
书肠膏腥士之辱，得鱼不敢饷羊续。
要知菜味胜山谷，步趋强颜发曲局。
盘有美茹无足，陋矣王刍笺卫奥。
仿云汉诗体敬制雩祭乐章以申诚恳 其八
弘历（清代）

我礼既毕，我诚已将。风马电车，旋驾九阊。山川出云，为霖泽滂。

雨公及私，兴锄利氓。亿万斯年，农夫之庆。
扫花游 早秋同云臣诣竹枝庵访寒松上人，时上人将往龙眠，用片玉词韵留赠，兼志别怀
陈维崧（清代）

问秋何在，在郭外陂塘，涧边林楚。野香几缕。向衫痕暗扑，帽丝楚舞。

暑退凉生，一派嫩阴阁雨。绕村去。遥见支公，微笑迎处。

相别弹指许。又竹翠沾厨，荷风凝路。茗铛笋俎。怅来朝愁听，江船捣素。

任是空王，也稔离情凄苦。漫延伫。怕催归、花宫浴鼓。
送章彝下第
綦毋潜（唐代）

长安渭桥路，行客别时心。献赋温泉毕，无媒魏阙深。

黄莺啼就马，白日暗归林。三十名未立，君还惜寸阴。
采莲
范成大（宋代）

藕花深处好徘徊，不奈华筵苦见催。
记取南泾茭叶露，月明风熟更重来。
浪淘沙 其四 郫县赠张羽丰明经，名铸，贡生
李炳灵（清代）

白发老门生。投辖称觥。笑余到处有逢迎。酒酌郫筒拚一醉，便友多情。

揽辔锦江行。户外骊声。岭梅香里数邮程。滏水望君如望岁，早贲霓旌。
金陵杂兴二百首
苏泂（宋代）

曲曲清溪有几湾，酒船笳鼓去仍还。
闲情自合频来此，只在州衙咫尺间。
与李端叔游智海用前韵
秦观（宋代）

点目谁能化两龙，超然想见古人风。
红尘稍与僧家远，白发偏於我辈公。
休计浮名千载後，且欣汤饼一杯同。
何时并筑邗沟上，引水浇花半亩宫。
送孙季蕃
刘克庄（宋代）

家在吴中处处移，的于何地结茅茨。
囊空不肯投笺乞，程远多应税马骑。
短剑易钱平近债，长瓶倾酒话馀悲。
衡山老祝凄凉甚，明日无人共讲诗。
送赞可参议赴临安粹三首
郭印（宋代）

纷纷称别驾，天邑独为荣。
日月光偏近，云霄路正平。
几年留楚峡，一旦上蓬瀛。
廊庙皆知己，弹冠意气生。
倦寻芳 闺思
潘汾（宋代）

兽镮半掩，鸳甃无尘，庭院潇洒。树色沈沈，春尽燕娇莺姹。

梦草树塘青渐满，海棠轩槛红相亚。听箫声，记秦楼夜约，彩鸾齐跨。

渐迤逦、更催银箭，何处贪欢，犹系骄马。旋剪灯花，两点翠眉谁画。

香灭羞回空帐里，月高犹在重帘下。恨疏狂，待归来、碎揉花打。
乔松
程珌（宋代）

风细吹吟凤，雷惊起蛰龙。
几年卧空谷，今日享真封。
寄李播评事
杜牧（唐代）

子列光殊价，明时忍自高。宁无好舟楫，不泛恶风涛。

大翼终难戢，奇锋且自韬。春来烟渚上，几净雪霜毫。
感怀
晁说之（宋代）

甬东为客久，心期日自昧。
秋风沧海潮，尚余桂江泪。
形影怅已老，颇识前人意。
柳子与沈侯，超迈万人外。
终日常戚戚，不知果何是。
我亦负罪臣，视彼才藻愧。
陪蔡使君游何氏园亭同方许二生作
佘翔（明代）

吾徒落魄不可羁，纵横白眼傲当时。愁来散发歌逾壮，激羽流商和者谁。

使君于我称同调，诗爱青山吟谢眺。春风何处足欢娱，城南桃李迎人笑。

停午驱车过草堂，开樽湖上咏沧浪。莺入垂杨声乍啭，人游芳草兴何长。

席上悬河辩有口，宾主陶然嚼大斗。诸生侍侧最风流，飞扬跋扈真吾友。

临渊徒有羡鱼情，盘中那得五侯鲭。少年行酒歌不歇，争雄取醉似长鲸。

少选松间日欲落，秉烛还倾鸬鹚杓。灌夫骂坐未为狂，步兵入厨差足乐。

人生百岁似川徂，即今不饮胡为乎。路傍古墓应多少，世上浮名竟有无。

宇宙寥寥君与我，莫笑相逢苦不早。儿童拍掌唱铜鞮，接䍦何惜山公倒。
江芙远趣图为襄城伯赋
周叙（明代）

长天极浦波溶溶，岩峦秀沓青芙蓉。生绡半幅图远趣，彷佛江芙千万重。

近郭名园不知处，楼观依微出深树。细雨孤帆岛外舟，残烟列骑花间路。

飞流百丈晴虹悬，危梁倒影丹崖巅。樵径多逢采芝客，石林静隐看棋仙。

层层阁道云连栈，渺渺堤沙落归雁。剑门天辟穷胜游，湘水秋高纵青盼。

我公心事非等閒，岂必娱情图画间。意气遥淩葱岭道，声光直动燕然芙。

河清海晏升平日，移镇南都今第一。丹青好写麟阁容，颂功更有如椽笔。
续黄子温读陶渊明诗十首 其七
刘敞（宋代）

昔在八州牧，功业济衰晋。吾闻贤者后，鲜不祚休运。

如何竟廖廓，天道盖难问。
朝宗见和复次韵谢之
欧阳澈（宋代）

拾得佳篇李贺门，鸾笺重录教诸孙。清于月夕潇湘水，淡似清秋太华云。

发药例虽沾剩馥，钩深应寡与玄文。何时红树寻诗社，琢句令倾潋滟樽。
赠胡明府
林逋（宋代）

一琴牢落倚松窗，孤澹天君得趣长。
谒庙有时封县版，坐衙终日着公裳。
为收牌印教村仆，偶检图书见古方。
微足税粮人更静，却搘吟策立秋廊。
帅安屡书有相访之约且求予文集知予有藏山之
舒岳祥（宋代）

流水不还剡，落花终到鄞。
偶逢归峡客，乃是寄书人。
古刹藏山志，他生结愿因。
烦君同校正，字字莫留尘。
再赋七言
钱惟演（宋代）

欲网珊瑚碧浪深，横塘斜日带秋阴。
汉宫此地留金饼，洛浦何秋遗锦衾。
舞学西城回雅态，歌传南国有余音。
韩凭恨魄如长在，青骨香销亦见寻。
次韵司封使君和程给事
朱长文（宋代）

胜地宽闲旧卜邻，耆年得意辟高门。
中吴书锦如公少，好作坊名贲故园。
夜读传灯杂书六言八首
刘克庄（宋代）

孙以献公称祖，妻以康子谥夫。
何必议郎博士，千秋万岁称呼。
偶题
任兆麟（清代）

一从故人别，想念勿经岁。径草含微馨，林月生空籁。

欲往访元踪，寒山白云外。
六月二日乙丑滥溪大雷雨
岳珂（宋代）

人言夏月雨甲子，赤地千里真旱祥。
今年六月天久亢，平畴龟坼田禾秧。
农夫恸哭眼滴血，郡邑奔走焚巫尫。
油云勃兴杳无际，涸辙渴想惟西江。
谁能逆计要与咎，且原炎热浇清凉。
凌晨望霓到日暮，屯膏虽施了未光。
万夫喁诉百浍竭，风伯一埽还穹苍。
那知天意极仁爱，为民之虑尤周详。
摇光一夕动北斗，浓霾五夜迷东望。
赫曦再见耀亭午，童谣忽忆歌商羊。
快哉雄风起苹末，玉女{左口右监}笑叫阿香。
尽倾天瓢洒甘露，五丁仗剑分银潢。
桑麻油油粟旆旆，稻苗郁郁溪汤汤。
葭芦起舞岸柳揖，农家欣喜几欲狂。
向来群心已误见，俱谓时数无金穰。
讵知瞬息变呼吸，顿使空廪还千箱。
彼管窥天蠡测海，妄以时日肆度量。
亦复委曲致避就，聊徇世俗拘阴阳。
天於万物乃如此，大造生意何可忘。
嗟乎得陇仍望蜀，更乞一剪田中蝗。
满江红·暮春
辛弃疾（宋代）

家住江南，又过了、清明寒食。花径里、一番风雨，一番狼籍。红粉暗随流水去，园林渐觉清阴密。算年年、落尽刺桐花，寒无力。
庭院静，空相忆。无说处，闲愁极。怕流莺乳燕，得知消息。尺素如今何处也，彩云依旧无踪迹。谩教人、羞去上层楼，平芜碧。
诏福圣宫烧香
胡宿（宋代）

徼道西华内，觚棱北斗傍。神灵安肯构，恩泽赐燔香。

渤澥通骊窟，昆崙拱画梁。清坛浮早景，碧瓦霁初霜。

甲帐严如在，丹檐迥欲翔。隆姿瞻汉后，馀烈畏轩皇。

埋剑桥山远，游冠阁道长。白云迷处所，仙掌镇相望。

五岳扶封域，三辰纬典章。升歌留宝鼎，刻号在神房。

盛德尊原庙，遗仁睦鬼方。圣文名善继，百世溢流光。
书院杂咏 西河柳
王十朋（宋代）

潇洒西河种，谁移向浙东。青枝太纤细，莫近楚王宫。
酬僧
吴融（唐代）

玉堂全不限常朝，卧待重城宿雾销。

翻忆故山深雪里，满炉枯柏带烟烧。
寄西山胡汾
贯休（唐代）

待价欲要君，山前独灌园。虽然不识面，要且已消魂。

鹿睡红霞影，泉淋白石门。伊余心更苦，何日共深论。
留别历城王明府古岩
戴亨（清代）

旅馆闭昏昼，迥与世人隔。凄凄破牖风，阴阴陋巷雪。

妇孺日号寒，炊烟屡断绝。时读古人书，往往慕前哲。

高诣岂能追，固穷亦素悦。志士蕴苦衷，沟壑非云烈。

顾兹母氏灵，乡关远难涉。中心怆以摧，愁肠己寸裂。

自分祸患馀，久为人不屑。讵知一遇君，义气动颜色。

游好非平生，情同麦舟切。结契方自兹，谁堪倏离别。

赋诗未终篇，感君泣呜咽。
怀王子启寓赣在兵围中已兼月矣 其二
刘崧（元代）

行李今何在，兵围飒暮秋。定依故人住，谁慰老亲忧。

远道乖鱼素，孤城抗虎头。伤心对明月，莫谩赋鄜州。
己卯年偶然作二十韵
黎景义（明代）

众贤累若萦印绶，而独儒冠困黔首。世间轮奂竞凌云，而独儒宫无一亩。

空嗟壮龄适六六，却不庭燎陈九九。学道原思生自贫，择贤德曜容偏丑。

璞在宁堪几刖足，絖存依旧不龟手。逍遥天地凤凰翔，流落风尘牛马走。

狗盗鸡鸣徒尔为，从安衡怒非吾偶。药笼一日不可无，冠玉其中未必有。

兰畹将成榝与茅，马群止识骊而牡。效虚画虎且屠龙，名艳南箕及北斗。

柳州乞巧巧谁多，昌黎送穷穷去否。发梦于何启乃心，谈经聊以糊其口。

眼光亿丈照三辰，胸阔十围藏二酉。犹思蹂身作荐席，勿学草玄供酱瓿。

道路尝忧祖逖先，平时孰约张良后。南阳寂寂隐耕夫，渭水悠悠閒钓叟。

虽云意气叶高深，未免饔飧躬井臼。怀古千秋感激浓，全真一我周旋久。

赞修尼父欲无言，沉醉渊明仍止酒。凭仗先人煮字铛，为卬此日麾愁帚。
太白扁舟图
宋无（元代）

锦袍烟艇夜郎西，酒思金北入直时。
不道相思杜陵老，愁吟落月屋梁诗。
小圃杂莳药草偶成四律 其四
薛蕙（明代）

老来服散护残年，检尽桐君第几篇。误信朝霞能却粒，空闻水玉解乘烟。

更生命薄丹砂耗，叔夜材凡石髓坚。自有仙乡终不到，莫同鸡犬望升天。
春思
王谊（隋代）

山映帘栊水映窗，浣纱人在苎萝江。
年年三月梨花雨，门掩东风燕子双。
次韵燕中舍若水苦雨五绝句 其三
刘摰（宋代）

池蛙联络声方旺，径草纵横势未锄。不厌微凉生枕簟，只忧新蠹入图书。
和余元明时元明邀余同李次元夜饮
王之道（宋代）

坐中强半是同年，赖有斯人席更圆。
跨马未须贪远道，举觞聊复望青天。
枯荷折苇三墩路，明月清风百丈船。
俯仰便成陈迹恨，须知此集不论钱。
岁祝犁单阏月赤奋若日焉逢涒滩遇异人指示以
文天祥（宋代）

谁知真患难，忽悟大光明。
日出云俱静，风消水自平。
功名几灭性，忠孝大劳生。
天下惟豪杰，神仙立地成。
五言 其十
吕岩（唐代）

姹女住离宫，身边产雌雄。炉中七返毕，鼎内九还终。

悟了鱼投水，迷因鸟在笼。耄年服一粒，立地变冲童。
春日幽居示仲固彦冲十绝
胡寅（宋代）

红含宿雨两三枝，净插铜瓶浥注之。
不是灵芸初一见，也非迷路武陵时。
咏史二首 其一
曾巩（宋代）

仲尼一旅人，吴楚据南面。不知千载下，究竟谁贵贱？
秋晚闲步邻曲以予近尝卧病皆欣然迎劳
陆游（宋代）

放翁病起出门行，绩女窥篱牧竖迎。
酒似粥醲知社到，饼如盘大喜秋成。
归来早觉人情好，对此弥将世事轻。
红树青山只如昨，长安拜免几公卿！
中夜声色
郭之奇（明代）

深宵索幽异，物象总同同。溪月光如串，林烟白似通。

清沙流远照，碧渚动虚空。维舟依绝岸，春色满幽蓬。

澹然心不系，身与波上风。风动潜鱼窟，春依宿鸟丛。

鸟鱼方向客，虫响莫匆匆。
送许侍御充云南哀册使判官
杨巨源（唐代）

万里永昌城，威仪奉圣明。冰心瘴江冷，霜宪漏天晴。

荒外开亭候，云南降旆旌。他时功自许，绝域转哀荣。
赫赫一章章十句　咏留侯也
邱云霄（明代）

赫赫留侯，万夫之特。博浪之椎，豫让之节。依汉灭秦，厥忠乃烈。

抱贞不渝，藏用于默。殚心刘庭，为韩报德。
菩萨蛮
沈蔚（宋代）

相逢无处无尊酒。尊前未必皆朋旧。酒到任教倾。莫思今夜醒。

明朝相别后。江上空回首。欲去不胜情。为君歌数声。
四寿诗 其一 寿陈先生
林熙春（明代）

太丘家世故，总角便知名。观象传三易，杖鸠作五更。

衣冠从里俗，月旦满乡评。圣世求惇史，天涯属王盟。
满庭芳 京邸上巳用兰当旧韵成解
樊增祥（清代）

灯院云娇，药房烟细，昨宵帘幕微寒。晓来陌上，蝶子趁花钿。

记得将离赠后，相思梦、难到尊前。消魂处、玉河照影，衫鬓又今年。

应怜。春事好，桃边画扇，柳外秋千。且莫问他乡，莫听啼鹃。

点点红心似我，天涯路、芳草芊绵。青门外，湔裙嫩约，依旧丽人天。
咏十器 其三 鹅毛褥
曹文晦（元代）

野老铺陈亦好奇，聚毛曾到蔡州池。每思叠雪敷云处，尚想眠沙泛浦时。

坐石未温惊客至，累茵虽贵恐身危。正宜布被梅花帐，旦粥凝香起未迟。
次漕庾两使者绝句韵六首
刘克庄（宋代）

廉使端如秤样平，行台非以刻为明。
未论汉吏摇山力，且听尧民击壤声。
怀扬通州
文天祥（宋代）

唤渡江沙眼欲枯，羁臣中道落崎岖。
乘船不管千金购，渔父真成大丈夫。
临江仙·酝酿长生天上酒
姬翼（元代）

酝酿长生天上酒，人间此味谁知。玉壶旋贮碧玻璃。时时供小知，神彩更忘疲。好会襟期方外友，同餐火枣交梨。几回沧海变尘飞。三山归去日，携手步云霓。
二给事诗·任君辰旦
徐元文（清代）

谀巧日以工，直谠道不存。圣明忠易效，曷不顾国恩。

之子奋百里，高步登掖垣。职思在献纳，天关手欲扪。

登祀谅非古，违众进苦言。艰哉松山役，慷慨声不吞。

碌碌彼徒尔，遇合乌足论。
诗一首
杨蟠（宋代）

诗魂躔斗壁，醉力撼蓬莱。
剖山无鹊印，倾厩尽龙媒。
别费检正二首
李流谦（宋代）

主人爱客客留连，敢比荆州遇仲宣。
亲奉绮谈逾十日，空莲清仲隔三年。
未能轻去田园乐，那得长居几杖前。
真约赏音无几个，故庆感激易潸然。
送户部吴廷宪主事赴广西提学佥事得文字
程敏政（明代）

泛泛濯锦江，产材多好文。就中吴季子，壮岁迥不群。

久簉司徒班，荐书新上闻。朝廷重兴学，简命恩礼勤。

乘骢过梅岭，持节开江氛。念子掌邦教，此职固所欣。

都门时雨晴，岐路东西分。峤外岂无士，成之在陶薰。

时名愧葩藻，实学须典坟。典坟首群行，古圣非徒云。

行行志方健，宁肯上负君。三岁谅有期，迟子来策勋。
沁园春（寿春陵史君叔）
萧仲芮（宋代）

五马南来。一骑东驰，诏黄已催。正寻幽择胜，闲边点检，吟风弄月，忙处徘徊。玉井莲房，碧筒酒熟，趁得长年千岁杯。杯浮处，正芒寒南极，色映三台。

明光殿北屏门，记御笔亲题名姓来。看河东召人，韩侯归觐，通班玉笋，稳上鸾台。作汉无功，继唐八叶，绿鬓依然画绣回。安排了，待秋风先看，双桂联魁。
陈九溪中草堂
法振（唐代）

溪草落溅溅，鱼飞入稻田。早寒临洞月，轻素卷帘烟。

dU帻题新句，蓑衣象古贤。曙花闲秀色，三十六峰前。
都梁北乡士多好学有向君敏衡者一日访予语甚质气甚夷礼甚虔 其二
牟巘（宋代）

无加之义复何如，解尽当年太极图。八面四方都恰匝，更于止善用工夫。
和人乞朱樱十首
廖行之（宋代）

浮沉闲却紫玻璃，洗盏丁宁已戒儿。
会见金盘红万颗，为君痛饮倒酴醿。
元日过丹阳明日立春寄鲁元翰
苏轼（宋代）

堆盘红缕细茵陈，巧与椒花两斗新。
竹马异时宁信老，土牛明日莫辞春。
西湖弄水犹应早，北寺观灯欲及辰。
白发苍颜谁肯记，晓来频嚏为何人。
次韵高仲贻赠别
卫泾（宋代）

金椀轻抛入钓船，夜寒侵被不成眠。
近传奏疏三千牍，今见新成十二篇。
故国音书凭过雁，江城烽火照晴天。
移舟铁瓮城边去，信与名山旧有缘。
园景十二咏 其六 耕织轩
胤禛（清代）

轩亭开面面，原隰对畇畇。禾稼迎窗绿，桑麻窸地新。

檐星窥织火，渠水界田畛。辛苦农蚕事，歌诗可系豳。
元夕遣怀二首 其二
陈造（宋代）

平世计功须壮岁，异时敌己尽亨涂。鬓须久已沾青女，穷达何劳问紫姑。
绍兴朝日十首 送神用《礼安》。
郊庙朝会歌辞（宋代）

羲和驾兮，其容杲杲。将安之兮，言归黄道。光赫万物，无古无今。

人君之表，咸仰照临。
宫词三十首（存二十七首）
王涯（唐代）

白人宜著紫衣裳，冠子梳头双眼长。

新睡起来思旧梦，见人忘却道胜常。

春来新插翠云钗，尚著云头踏殿鞋。

欲得君王回一顾，争扶玉辇下金阶。

五更初起觉风寒，香炷烧来夜已残。

欲卷珠帘惊雪满，自将红烛上楼看。

各将金锁锁宫门，院院青娥侍至尊。

头白监门掌来去，问频多是最承恩。

夜久盘中蜡滴稀，金刀剪起尽霏霏。

传声总是君王唤，红烛台前著舞衣。

筝翻禁曲觉声难，玉柱皆非旧处安。

记得君王曾道好，长因下辇得先弹。

一丛高鬓绿云光，官样轻轻淡淡黄。

为看九天公主贵，外边争学内家装。

宜春院里驻仙舆，夜宴笙歌总不如。

传索金笺题宠号，镫前御笔与亲书。

永巷重门渐半开，宫官著锁隔门回。

谁知曾笑他人处，今日将身自入来。

春风帘里旧青娥，无奈新人夺宠何。

寒食禁花开满树，玉堂终日闭时多。

碧绣檐前柳散垂，守门宫女欲攀时。

曾经玉辇从容处，不敢临风折一枝。

鸦飞深在禁城墙，多绕重楼复殿傍。

时向春檐瓦沟上，散开朝翅占朝光。

白雪猧儿拂地行，惯眠红毯不曾惊。

深宫更有何人到，只晓金阶吠晚萤。

百尺仙梯倚阁边，内人争下掷金钱。

风来竞看铜乌转，遥指朱干在半天。

春风摆荡禁花枝，寒食秋千满地时。

又落深宫石渠里，尽随流水入龙池。

墙墙不断接宫城，金榜皆书殿院名。

万转千回相隔处，各调弦管对闻声。

霏霏春雨九重天，渐暖龙池御柳烟。

玉辇游时应不避，千廊万屋自相连。

禁门烟起紫沉沉，楼阁当中复道深。

长入暮天凝不散，掖庭宫里动秋砧。

炎炎夏日满天时，桐叶交加覆玉墀。

向晚移镫上银簟，丛丛绿鬓坐弹棋。

瞳瞳日出大明宫，天乐遥闻在碧空。

禁树无风正和暖，玉楼金殿晓光中。

迥出芙蓉阁上头，九天悬处正当秋。

年年七夕晴光里，宫女穿针尽上楼。

教来鹦鹉语初成，久闭金笼惯认名。

总向春园看花去，独于深院笑人声。

银瓶泻水欲朝妆，烛焰红高粉壁光。

共怪满衣珠翠冷，黄花瓦上有新霜。

迎风殿里罢云和，起听新蝉步浅莎。

为爱九天和露滴，万年枝上最声多。

御果收时属内官，傍檐低压玉阑干。

明朝摘向金华殿，尽日枝边次第看。

内里松香满殿闻，四行阶下暖氤氲。

春深欲取黄金粉，绕树宫娥著绛裙。

禁树传声在九霄，内中残火独遥遥。

千官待取门犹闭，未到宫前下马桥。
次韵杨宰食蟹
陈造（宋代）

长翁服食僧样清，灌园得闲收落英。
壮岁颇营口腹事，冈有罝落梁有罾。
大胾每快屠门嚼，美酒惯陪豪士倾。
酒边最爱无长叟，坐隅未揖先风生。
挥斥肴品进此叟，似去伧荒游上京。
王谢家儿负贩子，气味不待口舌争。
年年属餍不汝厌，勇向上党人夸矜。
一从多病戒奇嗜，屏绝鳞介疎姜枨。
水中之怒宁阿系，丈室高卧几净名。
二年闲杀把螯手，久要药裹熏炉并。
旱后篮筐荐蜞越，君乃上箸收所憎。
铭盘久断旧嗜好，垂涎忽诵新歌行。
射阳浦口霜耿耿，繁梁埭头雾冥冥。
及今尖团日供百，莫孤君家竹叶清。
岳王坟
赵肃远（宋代）

来吊英雄骨尚香，一抔黄土当封疆。
自从驻跸来吴会，谁更提兵入洛阳。
殡阁有灯秋树暗，隧碑无字雨苔荒。
寒鸦不识当时事，犹恋栖霞噪晓霜。
明道人归西林求题院额作此送之
徐铉（宋代）

昔从岐阳狩，簪缨满翠微。
十年劳我梦，今日送师归。
曳尾龟应乐，乘轩鹤谩肥。
含情题小篆，将去挂岩扉。
雨晴出庐江寄诸同学
姚鼐（清代）

北风夜甚厉，急雨鸣淙潺。大树俯惊波，连舫䌫其閒。

崩腾势欲往，撼拒力何艰。势极晓应衰，柳叶摇翩翾。

柔桡荡春渚，芳草被澄湾。重阴既荡涤，丹霞忽斑斑。

舟进暮未休，野日澹以閒。回首碧林外，数点龙舒山。

邈彼二三子，送我出柴关。神会无远近，道合非附攀。

母以损夷怿，属念为衰颜。
赠仙翁三首 其二
钱忠（宋代）

小舟泛泛游春水，竹笠团团覆败蓑。盈棹长风三尺浪，满船明月一声歌。

非干奔走厌浮世，自是情怀慕素波。惟有仙翁为密友，就鱼携酒每相过。
僧舍对雨柬牧仲
刘榛（清代）

何物增愁绪，孤城受雨痕。草分千嶂湿，风锁一江昏。

乞米劳僧饭，赊鱼佐客尊。应知乘兴棹，已到戴逵门。
剡溪竹纸三首·其三
曾几（宋代）

会稽竹箭东南美，研席之间见此君。
为间溪工底方法，杀青书字有前闻。
岳阳楼宴王员外贬长沙（一题作南州有赠）
贾至（唐代）

极浦三春草，高楼万里心。楚山晴霭碧，湘水暮流深。

忽与朝中旧，同为泽畔吟。停杯试北望，还欲泪沾襟。
题立斋天台图
王柏（宋代）

出处於人不偶然，当时已报赤城缘。
丹青有笔谁能画，圣则堂前月满川。
颂古五十五首
释绍昙（宋代）

送目群飞野鸭边，不胜情事与谁论。
轻轻扭定娘生鼻，海月山云亦断魂。
长乐寺二首 其一
孙觌（宋代）

层梯倚天碧，细路连草莽。萧萧苍松门，税此林下鞅。

轮囷老树姿，偃蹇怪石状。中有莲花台，迥出诸天上。

空堂卧钟鼓，古佛暗龙象。飞泉漱石除，夜半发清响。

云低雪浮浮，柳动春盎盎。超摇万里眼，更欲铲叠嶂。
李康靖少傅夫人挽词二首
梅尧臣（宋代）

九月秋风急，三川苦雾迷。
卜邙新隧启，度巩短箫齐。
宝剑知终合，灵蟾已陨西。
松门来会葬，车马几千蹄。
潼关
刘攽（宋代）

上有苍苍山，下有浑浑流。两崖类筑甬，中道才容辀。

关门密相类，设险非一秋。借问前代人，屈指嬴与刘。

乃知伯王功，天险参人谋。百二制六国，一面当诸侯。

东惭洛阳薄，北视朝歌羞。时平郡国通，官守轻戈矛。

旅程兹出关，怅然为淹留。
南涧寻韩仲止不遇
翁卷（宋代）

树树有佳阴，山蝉不住吟。
掬来南涧水，清若主人心。
屋上云飞冷，篱根藓积深。
留诗在岩壁，明日更相寻。
庆清朝·点检尧阶
佚名（宋代）

点检尧阶，阶蓂生六叶，春深桃杏花开。长庚入梦，重新产谪仙才。事业十年灯火，文章笔下若掀雷。果然是，两字功名，唾手拿来。又况当年强仕，得志青云路，足慰高怀。紫泥凤诏，行须非次招徕。金马玉堂风月，从容九棘面三槐。从今看，会唐九老，它日云台。
乌头金翅
贾似道（宋代）

乌头青项翅金黄，腿脚班狸肉带苍。
牙钳更生乌紫色，诸虫见了岂能当。
又次前韵即事呈吴留村司马钱葭湄太常
陈恭尹（清代）

五岭新寒浅，三更见月孤。皇华虽在越，莼菜已思吴。

高宴歌吟洽，炎方景物殊。金台宵自击，火马夜能驱。

吐焰千花乱，穿杨万叶枯。巧思难尽测，妙绘莫为图。

幸备梁园赋，犹然幕府趋。偃师呈傀儡，西域献都卢。

清晏承边计，雍容想远谟。人同陆贾使，地异老夫娱。

庾亮南楼兴，曹参相舍呼。疏狂惭授简，不恸阮生途。
和伯镇初拜湖州
刘敞（宋代）

君向江湖领一麾，亲欢自与宿心期。腰间紫绶新光彩，都内青钱厚宠私。

厩吏莫催乘传去，诏恩方许戌瓜时。碧澜堂上青山下，烂醉寻春亦未迟。
和唐致远蜡梅
崔敦诗（宋代）

万木折冰雪，千葩谢华穠。
谁约金童仙，冲寒下严风。
恼人风味深，缕衣立隆冬。
旁有玉京子，含香笑相逢。
夜水吐玉龙，月窗影相重。
诗情太牢落，聊以二友供。
清标体黄裳，素姿掩凡容。
东君着意先，群英绝追踪。
和朝鲜使赵蔼石诗步韵
袁保龄（清代）

凤翙高冈鹤在阴，名贤邂逅喜推襟。相期戮力千秋事，不负论交万里心。

阊阖正开天詄荡，沧滨遥望海重深。愿君黾勉崇明德，侨札风流又见今。